เก็บ RS ช่วงย่อตัว โบรกฯชี้รับผลดีกสทช.เลื่อนจ่ายประมูลทีวีดิจิตอล-เป้า 20 บ.
เก็บ RS ช่วงย่อตัว โบรกฯชี้รับผลดีกสทช.เลื่อนจ่ายประมูลทีวีดิจิตอล-เป้า 20 บ. RS ณ เวลา 10.42 น.อยู่ที่ 16.50 บาท ลบ 0.10 หรือ 0.60% มูลค่าการซื้อขาย 7.25 ล้านบาท
23 เม.ย. 2558

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ณ เวลา 10.42 น.อยู่ที่ 16.50 บาท ลบ 0.10 หรือ 0.60% โดยเปิดตลาดที่ 16.70 บาท ระหว่างวันปรับตัวขึ้นสูงสุดที่ 16.80 และย่อตัวลงแตะระดับต่ำสุดที่ 16.50 บาท มูลค่าการซื้อขาย 7.25 ล้านบาท

บล.เคจีไอ (ประเทศไทย) ระบุในบทวิเคราะห์ (23 เม.ย.) ว่า จากที่ กสทช. มีมติเลื่อนการจ่ายค่าประมูลทีวีดิจิตอล งวด 2 ออกไป 1 ปี (มติชน วันที่ 22 เม.ย. 58) มองว่าประเด็นนี้เป็นปัจจัยบวกต่อหุ้น RS และหุ้นในกลุ่มผู้ประกอบการทีวีดิจิตอล
เนื่องจากมติของบอร์ด กสทช. ได้สร้างความชัดเจนต่อการเลื่อนจ่ายค่าประมูลทีวีดิจิตอลงวด 2 ไปปีหน้ามากยิ่งขึ้น ซึ่งจะทำให้ RS และบริษัทในกลุ่มฯมีกระแสเงินทุนหมุนเวียนเพิ่มขึ้นในปี2558
อย่างไรก็ตาม มติดังกล่าวจะถูกนำไปเปิดรับฟังความเห็นสาธารณะให้แล้วเสร็จภายใน 15 วัน และนำกลับมาพิจารณาในที่ประชุม กสทช. อีกครั้งในวันที่ 20 พ.ค. นี้ สำหรับตัวหุ้น RS ยังคงยึดประมาณการไว้ตามเดิม และยังคงคำแนะนำ ซื้อ ราคาเป้าหมายอยู่ที่ 20 บาท